**Әҙәбиәт дәресендә Ҡ.Дәүләткилдиевтың “Башҡорт һунарсыһы” картинаһы буйынса эш.**

Хазиева Рузалия Сулпановна

Стәрлетамаҡ ҡалаһы

18 - се урта мәктәбенең

башҡорт теле уҡытыусыһы

“Әҙәбиәттән яҙма эштәр” методик ҡулланмаһында дәрестә картина менән әҙәби әҫәрҙәрҙе бәйләнештә өйрәнеү өлгөһө тәҡдим ителә.

Мәҫәлән, З.Хисматуллиндың «Урман ҡунағы» әҫәрен алайыҡ. Әҫәрҙе өйрәнеү алдынан Ҡасим Дәүләткилдиевтең "Башҡорт һунарсыһы" картинаһы өҫтөндә эшләү өсөн борон башҡорттарҙың төп шөғөлө — һунарсылыҡ хаҡында уҡыусылар менән әңгәмә үткәрергә кәрәк.

Беҙҙең башҡорт халҡы борон-борондан һунарсылыҡ менән шөғөлләнгән. Был уларҙың таҫыллығын, йылғырлығын, оҫталығын һәм, әлбиттә, батырлығын күрһәтеп тора. Теләгән бер кеше һунарсы була алмай. Бының өсөнбик ҙур оҫталыҡ талап ителә. Һунарсы булыу өсөн иң беренсе мәргән атыусы булырға кәрәк. Икенсенән, урманды бик яҡшы белеү мотлаҡ. Өсөнсөнән, һәр хайуандың ҡылығын белмәй тороп, һунарсылыҡ итеп булмай. Уларҙың эҙҙәрен айыра белергә кәрәк. Тимәк, беҙҙең башҡорт ир-егеттәре ошо сифаттарға эйә булғандар. Мәҫәлән, милли геройыбыҙ Салауат Юлай улын ғына алайыҡ. Уның ун дүрт йәшендә генә айыу алып ҡайтҡаны бөтәбеҙгә лә мәғлүм; ата-олатайҙары, тимәк, мәргән уҡсы, оҫта һунарсы булған. Бәләкәй Салауат ошоларҙы күреп үҫкән. "Атанан күргән уҡ юнған" тигәндәй, ул да ошо һөнәргә эйә булғандыр.

Әңгәмәне ойоштороп бөткәндән һуң, иғтибарҙы картинаның авторына күсерәбеҙ. Унан алда Башҡортостандағы рәссамдарға дөйөм күҙәтеү яһарға мөмкин. К. Дәүләткилдиевтең портреты, картиналары эленә. Уҡытыусы уның тураһында һөйләүгә күсә.

Әгәр ҙә беҙҙең Башкортостанда һынлы сәнғәт тарихын башҡорт халҡының үҙаңы, булмышы юҫығынан ҡараһаҡ, ике талант эйәһе — Ҡасим Дәүләткилдиев һәм Әхмәт Лотфуллин — ошо тарихтың алтын асҡысы ул. Был рәссамдар, икеһе ике дәүер кешеһе булыуға ҡарамаҫтан, рух һәм һәләт яғынан ифрат яҡындар.

Ҡ. Дәүләткилдиев рәссам булараҡ совет осорона тиклем үк таныла, 1914 йылда Петербургта барон Е. Штиглецтың Үҙәк сәнғәти-сәнәғәт училищеһын тамамлай. 1916 йылда Сәнғәт академияһына уҡырға инһә лә, сәләмәтлеге, мохтажлығы арҡаһында Өфөгә ҡайта.

XX быуат башында Урал һәм Волга буйындағы ислам донъяһында ул ғәжәйеп үҙенсәлекле шәхес булараҡ билдәләнә. Ул саҡта Урта Азияла ла мосолмандар араһынан бер кем дә рәссамлыҡ юлын һөнәр итеп һайларға баҙнат итмәй.

Башҡортостанда һынлы сәнғәттә Ҡ. Дәүләткилдиев һәр ерҙә беренсе булып башлап йөрөй. Беренсе профессиональ рәссам булараҡ, беренсе булып, шәриғәт кешене төшөрөүҙе тыйһа, ул милләттәштәренең йөҙөнә сәнғәт күҙлегенән ентекләп баға, холоҡ-фиғелен, этник үҙенсәлектәрен өйрәнә. Рәссам тураһында хәтирәләрҙә замандаштары былай иҫкә ала: "Иҫ киткес итәғәтле, зыялы, тыумыштан эске мәҙәнилеге булған, үҙ баһаһын белгән кеше ине. Өфө урамдары буйлап этюднигын йөкмәгән, ҡулына ялан сәскәләре шәлкеме тотҡан оҙон буйлы рәссам атлай. Тормош ысынбарлығына яраҡлаша белмәгән аҫыл зат. Дон-Кихот. Башҡортостан рәссамдарының Намыҫ үлсәме". Ул япа-яңғыҙ ғына йәшәп, 1947 йылда үпкә ауырыуынан, ҙур мохтажлыҡта донъяларҙан китеп бара. Тере сағында бер тапҡыр ҙа шәхси күргәҙмәһен ойоштороу бәхетенә ирешә алмай.

Ошо мәғлүмәттәрҙән һуң "Башҡорт һунарсыһы" картинаһына мөрәжәғәт итәбеҙ. Йөкмәткене асыу өсөн, кластың үҙенсәлектәренән сығып, һорауҙар әҙерләнә, уға яуаптар алына.

Һеҙ картинала кемде күрәһегеҙ?

Картинаның үҙәк өлөшөндә йәп-йәш кенә башҡорт һунарсыһы.

Иң беренсе сиратта йөҙөнә иғтибар итәйек. Уның йөҙөнә, сырайына ҡарап нимә әйтә алаһығыҙ?

Йәш кенә булыуына ҡарамаҫтан, уның бик етди икәнлеген күрәбеҙ. Сырай — кешенең рухи хәлен, уй-тойғоһон, кисерештәренең йөҙҙәге, төҫтәге сағылышын белдерә. Беҙ ҙә, һунарсының йөҙөнә ҡарап,уның хәлен, уй-тойғоларын әйтеп бирә алабыҙ. Күҙҙәр — күңел көҙгөһө, тип юҡҡа ғына  
әйтмәйҙәр. Уның күҙҙәренә ҡарап, бик тәүәккәл, ғәйрәтле, ажарлы, түҙемле, көслө ихтыярлы,тыныс холоҡло икәнлеген күрәбеҙ. Уның күҙҙәренән, ғөмүмән, йөҙөнән ниндәйҙер йылылыҡ бөркөлөп тора. Оло йөрәкле кеше икәнлеген шунда уҡ белергә була.Уның күҙҙәре ҙур ышаныс, өмөт менән алға, киләсәккә баҡҡан. Был егет үҙаллы тормошҡа әле яңы аяҡ баҫҡан. Уны алда ниҙәр көтә, ул әле быны белмәй.

Ләкин киләсәккә ышанысы ҙур уның. Ни өсөн тигәндә, ул — башҡорт. Ә башҡорт халҡы ниндәй генә саҡтарҙа ла үҙенең ғорурлығын ташламаған, бер ваҡытта ла баш эймәгән.Йәнен ҡыйһа ҡыйған, әммә халҡын һатмаған Батыршалар, Ҡараһаҡалдар, Салауаттар — ошолар бит башҡорттоң йөҙөн күрһәтеүселәр. Был егет тә ябай башҡорт һунарсыһы ғына түгел, ә илен, халҡын яҡлаусы ла булыр. Хәҙер нисек үҙенең табышына ташланһа, кәрәк саҡта иле, халҡы саҡырғанда, дошманына ла шулай һөжүм итәсәгенә шигебеҙ юҡ.

— Һунарсы минең ырыуым,

Һунарсы ата-бабам.

Һунарсы ҡаны уҙемдә,

Һунарсы булыр балам,

—тип, ғорур атлап дошман алдына барып баҫыуы ла һис ни тормаясаҡ был егеткә.

Артабан уның буй-һынына, нисек ултырыуына иғтибарҙы йүнәлтергә кәрәк.

— Ниндәй ҡиәфәттә ултыра? Рәссам ни өсөн уның ҡулдарын ошо рәүешле төшөргән?

— Ул бик оҙаҡ урманды гиҙгәндән һуң бер нисә минутҡа ғына ял итергә ултырғандыр. Ләкин ул ял иткәндә лә үҙенең һунарсы икәнен онотмаған. Алға эйелеберәк ултырып, һөңгөһөн ҡыҫып тотоуынан да һөжүмгә һәр саҡ әҙер икәнлеген күрәбеҙ. Ә аяҡтарын ныҡлы терәп, ышаныслы ултырыуында беҙ уның үҙ Уралында, үҙ ерендә икәнлегенә ышанабыҙ. Был ғына ла түгел, уның буй-һынына, үҙен тотошона ҡарап, тағы ла уның үҙенә ышанысын, бер нәмә алдында ла ҡурҡып ҡалмауын күрәбеҙ. Рәссам ҡулдарҙың ҡуйылышына ҙур иғтибар биргән. Әйтерһең дә, ул ниндәй генә хәл килеп сыҡһа ла, мин һәр ваҡыт әҙер, тип ҡулынан һөңгөһөн төшөрмәгән, ә, киреһенсә, тағы ла ҡыҫыбыраҡ тотҡан. Был уның ысын һунарсы булам тиһәң, һәр ваҡыт, бигерәк тә ял иткәндә, уяу бул, сөнки дошман, йыртҡыс өсөн иң уңайлыһы — ял иткәндә һөжүм итеү тигәнде белдереп тора.

— Уның кейеменә иғтибар итәйек. Нисек кейенгән был һунарсы? Кейеменә ҡарап, ул йәшәгән осорҙо билдәләргә мөмкинме?

— Был башҡорт һунарсыһы бик ябай ғына итеп кейенгән. Өҫтөндә оҙон киндер күлдәк, шулай уҡ буйлы киндер салбар. Аяғында тиренән тегелгән оҙон итек. Был итек һунарсы өсөн бик уңайлы икәне күренеп тора. Еңел дә, шул уҡ ваҡытта урманда төрлө бәрелеү-һуғылыуҙарҙан да һаҡлай. Бик уңайлы ғына башлыҡ кейгән. Борон башҡорт халҡы, ғөмүмән, баш кейемһеҙ йөрөмәгән. Шулай уҡ эстән ҡыҙыл төҫтәге күлдәк кейгәнен күрәбеҙ. Муйынында ҡара бауы ла бар. Билендә — патронташ. Арҡаһына ҡуш көбәкле мылтыҡ аҫҡан. Уҡ менән һаҙаҡ түгел, ә мылтыҡ — ошоға иғтибар итергә кәрәк. Тимәк, бик боронғо осорҙа түгел. Һунарсылар уҡ-һаҙаҡтарын мылтыҡҡа алыштырған, хәҙерге заманға яҡынырак. Ләкин кейеме заманса түгел әле. Башҡорт өсөн һунар итеү тәбиғи, мөһим һәм кәрәкле иҫәпләнгән, һәр бер башҡорт үҙен һәм үҙенең балаһын яҡшы һунарсы итеп күрергә теләгән осор. Уң яҡ яурыны аша үткән бауҙы күрәбеҙ. Был уның аҙыҡ һәм башҡа урманда кәрәкле әйбер өсөн аҫҡан тоҡсайының бауылыр, тип ҡарарға мөмкин. Билдәле булыуынса, борон башҡорттар һунарға бер көнгә генә сыҡмаған. Ә бер нисә көн, хатта аҙналар буйына һунарсылыҡ иткәндәр. Улар бер ваҡытта ла буш ҡул менән ҡайтмағандар. Был тағы ла уларҙың ныҡышмалылығы, сыҙамлығы хаҡында һөйләй. Әлбиттә, алған аҙыҡтары етмәгән осраҡтар ҙа булған. Әммә улар аптырап ҡалмағандар, был хәлдән дә еңел ҡотолоу сараларын тапҡандар. Ошо ерҙә "Әгәр һеҙ һунарсы булһағыҙ, һеҙҙең аҙығығыҙ бөттө икән, ти, ни эшләр инегеҙ?" кеүегерәк һорауҙар ҙа бирергә мөмкин. Был дәрөсте йәнләндереп ебәреүгә ярҙам итә. V класс уҡыусыһының фантазияһы бик бай була, һәм төрлө-төрлө яуаптар алырға мөмкин.

— Картинала һунарсынан тыш тағы нимәләр күрәбеҙ?

— Уның эргәһендә тоғро этен күрәбеҙ.

— Уның тоғро икәнлеген ҡайҙан беләбеҙ? Шундай тоғро эттәр тураһында ниндәй әҫәрҙәр беләһегеҙ, бәлки берәй төрлө кино ҡарағанһығыҙҙыр?

— Тоғро эт һәр ваҡыт хужаһының эргәһендә булырға тейеш. Һәйбәт һунарсы булыр өсөн, һәйбәт эт кәрәк. Был картинаға ҡарап, беҙ тап шундай этте күрәбеҙ. Ул, хужаһын бер ваҡытта ла ташламауын бел-дергән кеүек, эргәһенә үк килеп ултырған да аҡыллы күҙҙәре менән алға төбәлгән. Әйтерһең дә, ул хужаһының әмерен генә көтөп ултыра. Әгәр кәрәк икән, аямайынса, табышына ташланасаҡ. Ниндәй генә ауыр-лыҡтарҙа ла хужаһын ташлап китмәйәсәк. Беҙ уның бик ҙур һунар эте икәнен курәбеҙ.

Әгәр укыусылар эт тураһында әҫәрҙәр иҫләмәйҙәр икән, уҡытыусы ярҙамында иҫкә төшөрөргә мөмкин. Мәҫәлән, "Һарығолаҡ" әҫәре, уның киноһы ла сыҡҡанын әйтеп китергә була. Хатта төп ролдәрҙе кемдәр башҡарғаны тураһында ла һөйләшеп киткәндә артыҡ булмаҫ. Әҫәрҙең ҡыҫҡаса йөкмәткеһенә туҡталырға кәрәк. Бында эттең хужаһын ҡотҡарған осрағы беҙгә әһәмиәтле. Ләкин әҫәрҙең аҙағында хужаһы этенә ҡарата ниндәй ҡанһыҙ ҡыланыуы тураһында ла иҫкә төшөрөп китеү мөһим. Был осраҡта эттең кешегә ҡарағанда өҫтөнөрәк икәнлеген күрһәтергә кәрәк. Эт менән кешенең дуҫлығын асығыраҡ күрһәтеү есөн, Рәшит Низамовтың "Ҡашҡарым минең" әҫәренә лә туҡталып китеү мөмкинлеге бар. Аҙаҡ килеп, "Һеҙҙең үҙегеҙҙең этегеҙ бармы, уның менән бәйле берәй ҡыҙыҡлы осраҡ булғаны юҡмы?" тигән һорау бирелә. Балалар ошо хаҡта һөйләп бөткәндән һуң, төҫтәргә иғтибар итәбеҙ:

— Картинала ниндәй төҫтәр өҫтөнлөк итә?

— Рәссам асыҡ төҫтәрҙе ҡулланыуҙы хуп күргән. Иң беренсе сиратта асыҡ йәшел һәм һорғолт төҫтәр. Төҫтәр, буяуҙар рәссам өсөн мөһим икәнлеге беҙгә билдәле. Төҫтәр ярҙамында ул үҙенең гөройҙарының хәл-торошон, уй-тойғоһон белдерә ала. Был осраҡта асыҡ төҫтәр ярҙамында егеттең эске куңеле хаҡында әйтергә теләгәндер. Уның да күңеле ошолай асыҡ, алсаҡтыр. Ә ҡыҙыл төҫ уның йәш икәнлеген бел-дереп тора. Шундай сағыу төҫтәрҙе йәштәрҙең хуп күргәне беҙгә билдәле. Шулай уҡ йәшел төҫтө лә күрәбеҙ. Йәшел төҫ тигәндән беҙ үлән, япраҡтарҙы күҙ алдына килтерәбеҙ. Ә улар — беҙҙең йәшәү сығанағы. Уларһыҙ йәшәүҙе күҙ алдына ла килтерә алмайбыҙ. Әйтерһең дә, рәссам, йәшел төҫ булғас, тереклек тә бар, тип әйтергә теләгән. Дөйөм алғанда, Ҡ. Дәүләткилдиев үҙенең был картинаһында тыныс, асыҡ, йылы төҫтәрҙе ҡулланған.

— Ни өсөн картина "Башҡорт һунарсыһы" тип атала? Егеттең йөҙөнә ҡарап, уның башҡорт икәнлеген әйтә алабыҙмы?

— Эйе, сөнки унда башҡорттарға хас йөҙ. Ҡап-ҡара ҡаштар аҫтынан яндырып ҡараған сөм ҡара күҙҙәр. Ҡырлас төҙ танау, уймаҡ ирен, үҙенә килешеп торған ҡара мыйыҡ, ҡуйы ҡара сәстәр уның сибәр башҡорт егете икәнлеген һөйләп тора . Картинаны ошо рәүешле тикшереп сыҡҡандан һуң, әҫәрҙе өйрәнеүгә күсергә мөмкин.

Шул рәүешле беҙ дәрестә картина ҡулланыуҙы ҡарап үттек. Дәрестәрҙә картиналар файҙаланыу әҙәби әҫәрҙең йөкмәткеһен ҡабул итеүгә әҙерләүҙә генә түгел, уҡыусыларҙы һынлы сәнғәт әҫәрҙәренең был төрөн «уҡырға» өйрәтеү яғынан да, уларҙың логик фекерләүен, ижади хыялын үҫтереү һәм шул рәүешле уҡыусыларҙың белемен тәрәнәйтеү яғынан да бик әһәмиәтле.